:Rare Texts of the Sakya TraditionR
Thubten
༄༅། །དཔལ་ལྡན་ས་སྐྱའི་གདན་ས་བར་པ་དགེ་སྡིང་འདྲ་འདྲི་ཆོས་རྫོང་བཀྲ་ཤིས་བསམ་འགྲུབ་ཀྱི་ཆོས་སྡེ་བསྟན་པའི་ལྷུན་པོའི་བཅའ་ཡིག་བསམ་དོན་ཀུན་འགྲུབ་བཞུགས།། བྷཊྚ་ར་ཀ་དྷརྨཱ་སྭ་མི་གུ་རུ་བཛྲ་དྷ་ར་ཡེ་ན་མཿ སྤངས་རྟོགས་མཐར་ཕྱིན་རྐང་གཉིས་གཙོ་བོ་ཟས་གཙང་སྲས། །གང་གི་གསུང་མཆོག་ལུང་རྟོགས་བདག་ཉིད་དམ་པའི་ཆོས། །རྒྱལ་སྲས་བསྟན་འཛིན་མཁས་དང་གྲུབ་པའི་དགེ་འདུན་ཚོགས། །ཀུན་ལ་དེང་ནས་བྱང་ཆུབ་བར་དུ་སྐྱབས་སུ་མཆི། །འགྲོ་བའི་བླ་མ་ཐམས་ཅད་མཁྱེན་པའི་བསྟན་པའི་ལམ། །ཐོས་དང་བསམ་དང་བཤད་སྒྲུབ་སྒོ་ནས་རྒྱས་མཛད་པའི། །འཕགས་པའི་ཡུལ་དང་གངས་ཅན་ཁྲོད་འདིར་མཛེས་པའི་རྒྱན། །གྲུབ་དབང་མཆོག་དང་སྒྲ་བསྒྱུར་ལོ་ཙཱ་ཆེ་རྣམས་རྒྱལ། །ཁྱད་པར་ཀུན་མཁྱེན་དགའ་བཞི་བརྙེས་པ་སྙིང་པོའི་ཞབས། །བསོད་ནམས་ཡེ་ཤེས་ཚོགས་གཉིས་རྩེ་མོ་མཐར་སོན་དང་། །ཏིང་འཛིན་གཏེར་མངའ་གྲགས་པའི་རྒྱལ་མཚན་འཛིན་མཛད་པའི། །རྡོ་རྗེ་འཆང་དངོས་ས་སྐྱའི་བླ་ཆེན་ཡབ་སྲས་རྒྱལ། །འགྲོ་ཀུན་དགའ་བའི་བསྟན་པའི་རྒྱལ་མཚན་བསླངས་མཛད་ཞབས། །བློ་གྲོས་མི་ཟད་ཆོས་ཀྱི་རྒྱལ་མཚན་བསྒྲེངས་མཁས་དང་། །གཞན་ཡང་ལུང་དང་རྟོགས་པའི་ཡོན་ཏན་མཛོད་འཛིན་པའི། །རིམ་པར་བྱོན་པའི་བརྒྱུད་པའི་བླ་མ་ཐམས་ཅད་རྒྱལ། །ལྷག་པར་སྙིགས་དུས་བསྟན་པའི་མེ་རོ་གསོ་བ་ལ། །བསམ་བཞིན་གཞན་ངོར་སྐྱེ་བ་བཞེས་པའི་སྔགས་འཆང་རྗེ། །བསྟན་པའི་ཉི་མ་ངག་དབང་ཀུན་དགའ་རིན་ཆེན་གྱི། །ངོ་མཚར་རྣམ་ཐར་གང་ལ་བསམས་ཀྱང་སྙིང་ནས་འདུད། །དེ་སྲས་ཐུ་བོ་པདྨའི་རྣམ་སྤྲུལ་བསོད་ནམས་དབང་། །བོ་དྷི་ས་ཏྭ་སྔགས་འཆང་ཚུལ་འཛིན་གྲགས་པའི་མཚན། །རྡོ་རྗེ་འཆང་དབང་ངུར་སྨྲིག་གོས་འཆང་མུས་པ་རྗེ། །འབྲེལ་ཚད་དོན་ལྡན་བླ་མ་གསུམ་གྱིས་བདག་སྐྱོངས་ཤིག །དེ་ལྟར་དགེ་ལེགས་ཀུན་འབྱུང་བླ་མ་དང་། །དངོས་གྲུབ་མཆོག་སྩོལ་ཡི་དམ་ཞི་ཁྲོའི་ཚོགས། །བར་ཆད་ཀུན་སེལ་ཆོས་སྐྱོང་སྲུང་མ་ཡིས། །ཕྱོགས་འདིར་འཕྲལ་དང་ཡུན་དུ་དགེ་ལེགས་སྩོལ། །ཅེས་མཆོད་པར་བརྗོད་ནས། འདིར་གདན་ས་བར་པ་དགེ་སྡིང་འདྲ་འདྲི་ཆོས་རྫོང་བཀྲ་ཤིས་བསམ་འགྲུབ་ཀྱི་ཆོས་སྡེ་བསྟན་པའི་ལྷུན་པོའི་བཅའ་ཡིག་མདོར་བསྡུས་བྲི་བར་བྱའོ། །དེ་ལ་སྤྱིར་སེམས་ཅན་གྱི་བདེ་སྐྱིད་སངས་རྒྱས་ཀྱི་བསྟན་པ་ལ་རག་ལས། སངས་རྒྱས་ཀྱི་བསྟན་པ་དགེ་བའི་བཤེས་གཉེན་ལ་རག་ལས། དགེ་བའི་བཤེས་གཉེན་དགེ་འདུན་གྱི་སྡེ་ལ་རག་ལས། དགེ་འདུན་གྱི་སྡེ་བསྟན་པ་སྟོབས་ཀྱིས་འཛིན་པའི་སྐྱེས་བུ་དམ་པ་རྣམས་ལ་རག་ལས་པར་བཤད་ཅིང་། དེ་ལྟ་བུའི་བསྟན་འཛིན་གྱི་སྐྱེས་བུ་རྩོད་པ་དང་བྲལ་བ་སྔོན་བྱོན་པ་དག་གིས་ལེགས་པར་བཏབ་པའི་དགོན་གནས་ཆོས་གྲྭ་འདི་རྣམས་དེང་སང་གི་བསྟན་པ་སྟོབས་ཀྱིས་འཛིན་པའི་སྐྱེས་བུ་མཆོག་དག་གིས་གཅེས་སྤྲས་སུ་བགྱིས་ན་འགྲོ་བ་ཐམས་ཅད་ཀྱི་སྲིད་པ་དང་ཞི་བའི་ཕུན་སུམ་ཚོགས་པ་མ་ལུས་པའི་གཞིར་འགྱུར་བར་བཤད་པ་འདི་ནི་ངེས་པའི་དོན་དང་ལྡན་པ་ཡིན་ཏེ། དེང་སང་གི་དུས་ཀྱི་བསྟན་འཛིན་དུ་ཁས་འཆེ་བ་དག དེ་ལྟ་བུའི་བསྟན་པའི་བྱ་བ་ལ་གུས་པ་དང་རྟག་པའི་སྦྱོར་བས་འཕྲལ་དང་ཡུན་དུ་འབད་པར་རིགས་ཏེ། འཇམ་དབྱངས་ས་སྐྱ་པཎྜི་ཏས། ཅིའི་ཕྱིར་ཞེ་ན་རྒྱལ་བ་ཡི། །རིན་ཆེན་ཆོས་ཀྱང་དཀོན་ལ་ནི། །རྟག་ཏུ་འཚེ་བ་མང་ཞེས་གསུངས། །འདི་ལ་སོམས་ལ་མཁས་རྣམས་ཀྱིས། །རྟག་ཏུ་བསྟན་པའི་བྱི་དོར་བྱ། །ཉི་མ་གཅིག་གི་བཟའ་བཏུང་ལའང་། །བཟང་ངན་རྟོག་དཔྱོད་སྣ་ཚོགས་གཏོང་། །གོས་དང་མཁར་ལས་ལ་སོགས་པ། །བྱ་བ་གང་ལའང་ལེགས་ཉེས་དང་། །བཟང་ངན་མཁས་དང་མི་མཁས་ཞེས། །བླང་དོར་རྟོག་དཔྱོད་སྣ་ཚོགས་བྱེད། །རྟ་དང་ནོར་བུ་ལ་སོགས་པ། །ཅུང་ཟད་ཙམ་གྱི་ཉོ་འཚོང་ལའང་། །ཀུན་ལ་འདྲི་ཞིང་བརྟགས་ནས་སྤྱོད། །ཚེ་འདིའི་བྱ་བ་ཅུང་ཟད་ལའང་། །དེ་འདྲའི་འབད་པ་བྱེད་པ་མཐོང་། །སྐྱེ་བ་གཏན་གྱི་ལེགས་ཉེས་ནི། །དམ་པའི་ཆོས་ལ་རག་ལས་ཀྱང་། །ཆོས་འདི་ཁྱི་ཡི་ཟས་བཞིན་དུ། །བཟང་ངན་གང་དུའང་མི་དཔྱོད་པ། །གང་འཕྲད་དེ་ལ་གུས་པར་འཛིན། །ཉིན་གཅིག་གི་ནི་སྐྱེལ་མ་འམ། །ཚེ་གཅིག་གི་ནི་ཉེ་འབྲེལ་ལའང་། །འབད་དེ་བརྟགས་ནས་ལེན་པ་མཐོང་། །དེང་ནས་བརྩམས་ཏེ་རྫོགས་པ་ཡི། །སངས་རྒྱས་མ་ཐོབ་བར་གྱི་དོན། །ཞེས་པ་ནས། ཀྱེ་མ་སྙིགས་མའི་དུས་འདི་མཚར། །འབད་མི་དགོས་པར་འབད་པར་བྱེད། །འབད་དགོས་ཆོས་དང་བླ་མ་ནི། །ཅི་ཡང་རུང་བས་ཚིམ་པར་སྣང་། །ཞེས་གསུངས་པས་སོ། །དེས་ན་ད་རེས་སྐབས་སུ་བབས་པ་དཔལ་ལྡན་ས་སྐྱའི་གཞིས་དགའ་ཁྱད་པར་ཅན་དངོས་གྲུབ་ཀུན་གྱི་འབྱུང་གནས་གདན་ས་བར་པ། རྗེ་བཙུན་ས་སྐྱ་པ་ཆེན་པོས་སྐུའི་བཀོད་པ་དྲུག་ཏུ་བསྟན་པའི་གཅིག་ཤབ་སྒོ་ལྔ་གཞུང་འབྲུའི་བང་མཛོད་གནས་སུ་བསྟན་ནས། ཟབ་རྒྱས་ཆོས་ཀྱི་འཁོར་ལོ་བསམ་གྱིས་མི་ཁྱབ་པ་སྣང་ཞིང་ངོ་མཚར་གྱི་གཏམ་དུ་མ་དང་ལྡན་པ་ས་སྐྱ་པ་ཡབ་སྲས་བརྒྱུད་པར་བཅས་པ་མཁས་ཤིང་གྲུབ་པ་བརྙེས་པའི་སྐྱེས་བུ་དམ་པ་དུ་མས་ཞབས་ཟུང་མངོན་པར་བཀོད་དེ་བྱིན་གྱིས་བརླབས་པའི་གནས་ཆེན་བསྒོམ་ཚང་བཅུ་གསུམ་གྱི་གཙུག་ལག་ཁང་བཞུགས་པ། ས་ལོ་ཆེན་པོ་དང་། བཀའ་སྲུང་རྣམས་ཀྱིས་ལུང་བསྟན་པ་བཞིན་མཐུ་སྟོབས་ཀྱི་མངའ་བདག་དཔལ་ས་སྐྱ་པ་ཆེན་པོ་སྔགས་འཆང་ངག་གི་དབང་པོ་ཀུན་དགའ་རིན་ཆེན་གྱིས་གསར་དུ་འདེབས་པར་མཛད་པ་ལ། དུས་ཕྱིས་བདག་གི་བླ་མ་འཇམ་པའི་དབྱངས་གྲུབ་པའི་ས་ལ་བཞུགས་པ་དབང་པོའི་མཚན་ཅན་དེ་ཉིད་ཀྱིས་ཉམས་གསོ་གོང་འཕེལ་དུ་མཛད་པའི་རྒྱུན་ཁོ་བོ་ཅག་གིས་ཀྱང་མཆོག་ཏུ་དར་རྒྱས་སུ་བགྱིས་པའི་དགེ་སྡིང་འདྲ་འདྲི་ཆོས་རྫོང་བཀྲ་ཤིས་བསམ་འགྲུབ་ཀྱི་ཆོས་སྡེ་བསྟན་པའི་ལྷུན་པོ་འདི་ཉིད་ཐོག་མར་སྔགས་འཆང་ཆོས་ཀྱི་རྒྱལ་པོས་གསར་འདེབས་གནང་བ་ནས་བཟུང་། ད་ལྟའི་བར་དུ་དེར་བཞུགས་ཀྱི་དགེ་འདུན་རྣམས་ཀྱིས་བསྟན་པའི་བྱ་བ་ཐོས་བསམ་སྒོམ་གསུམ་དང་། མཁས་པའི་བྱ་བ་འཆད་རྩོད་རྩོམ་གསུམ་ལ་རྩེ་གཅིག་ཏུ་བགྱིས་པ་ལ་བརྟེན་ནས། སྤྱི་དང་བྱེ་བྲག་དཔལ་ལྡན་ས་སྐྱ་པའི་བསྟན་པ་ཡར་ངོའི་ཟླ་བ་ལྟར་གྱུར་ཏེ་བྱང་ཕྱོགས་ཀྱི་བརྒྱུད་འདི་རྫོགས་ལྡན་ལྟར་བདེ་བས་ཁྱབ་པ་དེ་ཡིན་ནའང་། དེང་སང་གི་དུས་འདིར་བསྟན་པ་མར་འགྲིབ་ལ་ཐུག་པས་དབུས་གཙང་ཁམས་གསུམ་གྱི་དགོན་གནས་ཆེ་ཕྲ་ཕལ་ཆེར་གྱི་བཅའ་ཁྲིམས་རྣམས་ལོ་རེ་བཞིན་ལྷོད་པར་འགྱུར་བ་ཞིག་འདུག་པ་ནས། འདིར་བཞུགས་ཀྱི་དགེ་འདུན་ལ་ཡང་འཁྲུལ་ཟད་གོང་མ་རྣམས་ཀྱིས་བཅས་པའི་བཀའ་ཁྲིམས་ཀྱི་རྒྱུན་བཟང་པོ་མཐའ་དག་མི་ཉམས་པའི་ཕྱིར་གསལ་འདེབས་ཀྱི་ཚུལ་གྱིས་ཅུང་ཟད་བརྗོད་ན། འདིར་བཞུགས་ཀྱི་འདུས་པའི་ཚོགས་རྣམས་འཕྲལ་དང་ཡུན་དུ་གཞི་ཚུལ་ཁྲིམས་རྣམ་པར་དག་པ་ལ་གནས་པའི་སྟེང་། ཐོས་བསམ་གྱིས་རྒྱུད་ཕྱུག་པར་བྱས་ནས་ཟབ་མོའི་དོན་ཉམས་སུ་ལེན་པ་ལ་རྩེ་གཅིག་ཏུ་མཛད་འཚལ་ཏེ། དེ་ལྟར་དགོས་པའི་རྒྱུ་མཚན། ཚུལ་གནས་ཐོས་དང་བསམ་ལྡན་པ། །བསྒོམ་པ་ལ་ནི་རབ་ཏུ་སྦྱོར། །ཞེས་སོགས་མདོ་རྒྱུད་བསྟན་བཅོས་རྣམས་ལས་མང་དུ་གསུངས་པས། བསྟན་པའི་མིག་རྒྱན་ལ་ཕན་པའི་ཕྱིར། འདུལ་བ་ལས་གསུངས་པ་ལྟར་གྱི་རབ་ཆོས་གོས་རྣམ་གསུམ། མིན་ནའང་འདུལ་བ་ཡུལ་ཆོས་དང་བསྟུན་གསུངས་པ་ལྟར། རིང་འགག རྔུལ་གཟན། ཐང་ཤམ། རྩེ་ཞྭ། གདིང་བ། ཟླ་གམ་རྣམས་ཚང་འགྲིག་འབྱོར་བ་བྱས་ཚོགས་ལ་འདུ་དགོས་པ་ཡིན་ཞིང་། ཞྭ་གདིང་ཙམ་མེད་ན་བརྒྱ་ཕྱག་དང་། ཐང་ཤམ་སོགས་མེད་ཅིང་། སྟོད་རྗེན། རྡོ་བེམ། འབོབ་ཟོན། འབར་ཞྭ་གྱོན་པ་བྱུང་ན་ཚོགས་ལ་རྩ་བ་ནས་འདུར་མི་འཇུག རྩིས་མེད་ཀྱིས་འདུས་པ་བྱུང་ན། ལས་ཚན་རྣམས་མགྲིན་གཅིག་ངོ་ལྐོག་མེད་པར་མར་ཞོ་རེ་བླངས་ནས་དཀར་མེར་འབུལ། དེ་ལྟ་བུའི་ཕྱིའི་ཀུན་སྤྱོད་རྣམ་པར་དག་པ་ལས་མ་གཡོས་པའི་ངོས། ནང་གི་བསླབ་པ་འདུལ་བ་སུམ་བརྒྱ་པར། གང་ཞིག་སྲོག་གཅོད་གཞན་གྱི་ནོར་འཕྲོག་དང་། །མི་ཚངས་སྤྱོད་རྫུན་བཅོས་མའི་ཆང་ལ་སོགས། །གར་སོགས་ཕྲེང་སོགས་མལ་ཆེན་མཐོ་བ་དང་། །ཕྱི་དྲོའི་ཁ་ཟས་གསེར་དངུལ་ལེན་པ་སྤངས། །ཞེས་གསུངས་པ་ལྟར། དགེ་ཚུལ་དགེ་སློང་གི་བསླབ་བྱའི་གཙོ་བོ་རགས་རྡོག་བཅུར་འདུས། དེའི་ཡང་རྩ་བ་བཞི་ལ་ཡན་ལག་རྣམས་ཚང་ན་སྡོམ་པ་རྩ་བ་ནས་གཏོང་བས། འཆབ་སེམས་ཀྱིས་མ་གོས་པར་བྱས་ལ་བསྐྱར་ནས་ལེན། ལྷག་མ་དྲུག་ལ་ཡན་ལག་རྣམས་ཚང་ན་བཤགས་བྱའི་ཉེས་བྱས་སུ་འགྱུར་བར་བཤད་པས། རང་སེམས་དཔང་པོར་བཞག་པའི་བཤགས་སྡོམ་གྱི་རྩིས་ཟིན་པར་བྱེད། ལྷག་པར་བསླབ་པ་ཐམས་ཅད་བག་མེད་པར་བྱེད་པའི་གཞི་ཉེས་པ་མ་ལུས་པ་སྐྱེད་པར་བྱེད་པའི་རྩ་བ་ནི་ཆང་ཡིན་ཏེ། མདོ་ལས། ཆང་ནི་རྩྭའི་མཆོག་མས་ཀྱང་མི་བསླུད་མི་འཐུང་ངོ་། །ཞེས་གསུངས་པས། ཆོས་བྱེད་རྣམས་ཀྱིས་དུག་ཅན་གྱི་ཟས་ལྟར་སྤང་བྱའི་གཙོ་བོར་བཤད་ཀྱང་། དེང་སང་ནི་བསྟན་པ་ཉམས་སུ་འདོད་པས་དཀོར་གྱིས་མྱོས་ཤིང་ནག་ཕྱོགས་ཀྱིས་རྒྱུད་སླད་པའི་ངན་པ་དག་ལྷན་ཅིག་ཏུ་འདུས་ནས་ཆང་ལ་བག་མེད་དུ་སྤྱོད་ཅིང་། རང་རེ་ནང་གཙང་ཡིན་པས་འདི་ཙམ་གྱིས་ཅི་སྐྱོན་གཞན་ལ་གཟབ་པའི་ཟེར་བ་འདི་འདྲའི་རིགས་ཤིན་ཏུ་མང་བར་གདའ་སྟེ། སྡོམ་ལྡན་རྣམས་ཀྱིས་མྱོས་འགྱུར་བག་མེད་འཐུང་བ་ལྟ་ཅི་སྨོས། ཅུང་ཟད་ཙམ་གྱིས་ཀྱང་དམྱལ་བའི་གནས་སུ་སྐྱེས་ནས་ཁྲོ་ཆུ་ཁོལ་མ་དབང་མེད་དུ་འཐུང་དགོས་པར་བཅོམ་ལྡན་འདས་ཀྱིས་གསུངས་ཤིང་། སངས་རྒྱས་ལ་རྫུན་ག་ལ་མངའ་སྟེ། འབྲས་མེད་ཕྱིར་ན་རྫུན་མི་གསུངས། །ཞེས་བཤད་པ་ལྟར་ཡིན་ལ། དེས་ན་དམྱལ་བར་འགྲོ་བའི་ནང་གཙང་ལ། དགོས་པ་ཨེ་འདུག་སེམས་ཡོད་རྣམས་ལེགས་པར་སོམས་དང་། དེས་ན་ད་ཕྱིན་ཆད་ཆང་བག་མེད་འགྲིམས་པ་ལྟ་ཅི་སྨོས། དགོན་པའི་ཁྲོད་དུ་ཆང་ཚོད་ལོང་འགྲིམས་པ་བྱུང་ན། བླ་མ་སྤྱི་ཆོས་རྣམས་མགྲིན་གཅིག་པས་མར་ཞོ་རེ་འགེལ། གཞན་ཆང་མང་ཉུང་ལ་སྤགས་འགེལ་ལུགས་བྱས་འཇམ་ཚུགས་ལ་འདེབས། ནག་མོའི་ཆ། མ་བུ་ཡིན་ངེས་ཀྱིས་བུ་ནད་དྲག་པོས་བཟུང་བ་ལྟ་བུའི་མི་འདོད་པ་བྱུང་བའི་ཚན་དང་བླ་མ་དང་ཆོས་སྡེ་ལ་ཞབས་ཏོག་ཞུ་མི་མཐུན་གྲུབ་རྣམས་མ་གཏོགས། དགོན་ཁྲོད་དུ་བུད་མེད་འགྲིམས་པ་བྱུང་ན་མར་ཞོ་དོ་རེ་འགེལ། ངེད་རང་གི་ཆོས་གཞིས་ཁོངས་སོགས་སུ་ཆོ་ག་དང་། རྐྱེན་བཟློག་སོགས་ལ་གྲྭ་པ་འབྱོན་དགོས་བྱུང་ཚེ། བླ་མ་སྤྱི་ཆོས་རྣམས་ལ་དགོངས་གྲོལ་ཞུས་རྗེས་བཞི་སྡེ་ལོངས་ན་མ་གཏོགས་གྲོང་གསེབ་ཏུ་ཞག་སྡོད་མི་བྱེད། འགལ་བ་བྱུང་ན་མར་ཞོ་དོ་རེ་འགེལ་ལུགས་བྱས་འཇམ་ཚུགས་ལ་འདེབས། གྲོང་ལས་ལ་གྲྭ་པ་འགྲིམས་པ་བྱུང་ནའང་མར་ཞོ་རེ་འགེལ། འདུ་ཁང་དུ་དགེ་འདུན་རྣམས་ཆོས་སྤྱོད་སོགས་ལ་འཚོགས་ནས་རྩེད་མོ་དང་། ཞལ་འཕྲོས་སོགས་ཚོད་མེད་བྱས་པ་བྱུང་ན། དེ་འཕྲལ་ཆོས་ཁྲིམས་པས་བརྒྱ་ཕྱག་འགེལ། ཞེ་མ་ཞུན་བྱས་པ་བྱུང་ན་ལས་ཚན་ཀུན་མགྲིན་གཅིག་པས་མར་ཞོ་རེ་འགེལ། གཞན་ཡང་ལོ་ར་ལོ་ཐོག་འཇོམས་པ། ཤོ མིག་མངས། རྡོ་བསྐོར། མདའ་རྩེད། མཆོང་སོགས་མཛད་པར་མི་འོས་པ་བྱས་བྱུང་ན། གོང་བཞིན་བརྒྱ་ཕྱག་འགེལ། ནད་ལ་ཕན་པའི་ཕྱིར་དུ་འདུ་དགོས་བྱུང་ན་མ་གཏོགས། མང་པོ་འཚོགས་ཚེ་ངག་ལ་བརྟག །ཅེས་གསུངས་པ་ལྟར། ངག་གི་ཉེས་པ་ལ་དྲན་ཤེས་བཞིན་བརྟེན་དགོས་པས། རང་རང་གི་གྲྭ་ཁང་དང་། བླ་ཡེ་སོགས་ས་ལྐགས་ལྐུགས་སུ་གཉིས་གསུམ་ནས་མང་དུ་འཚོགས་ནས་དོན་མེད་བག་ཕེབས་ཕེབས་ཀྱི་ཅལ་ཅོལ་སྨྲ་ན། འདོད་ཆགས་ཆུ་ལྟར་གཡོ་ཞེ་སྡང་མེ་ལྟར་འབར། ཕྲག་དོག་རླུང་ལྟར་དུ་འཚུབ་ནས་རང་ལ་རང་དབང་མེད་པར་ཕྱོགས་ཆ་སྡེ་རིགས། གྲྭ་ཚང་ཕན་ཚུན། རང་རང་གི་བླ་མའི་ཞེན་ཕོ་རུས་སུ་བསམ་སྟེ། སྐྱེས་བུ་དམ་པ་དང་། དགེ་འདུན་ལ་སྡེ་རིགས་སུ་བཅད་ནས་བསྐུར་བ་འདེབས་པ་སོགས་ཀྱིས་མནར་མེད་དུ་སྐྱེ་ངེས་པའི་ལས་བསོག རང་རང་གི་མཆེད་གྲོགས་ཕན་ཚུན་གྱི་གནས་ལུགས་བརྗོད་པར་བསམ་ནས་སྐྱོན་བརྗོད་གླེང་བས་ཆོས་སྡེ་དེ་ཉིད་དུའང་འཁྲུག་ལོང་གི་རྒྱུ་བྱེད་པ་སོགས་ཉེས་པ་མཐའ་ཡས་པ་ཞིག་འབྱུང་ཞིང་། བདུད་དང་པོ་ངག་ལ་འཇུག ཅེས་གསུངས་པ་ལྟར། འབྱུང་པོ་སྟོབས་ཆེན་གྱི་བར་ཆད་དང་པོ་ངག་ལ་འཇུག་པ་ཡིན་པས། ཚེ་འདིའི་སྣང་བ་བདེ་བདེ། བག་ཕེབས་ཕེབས་ལ་བརྟེན་ནས་བདུད་ཀྱིས་སེམས་རྒྱུད་བསླད། དེ་ལ་བརྟེན་ནས་དཔོན་སློབ་གྲོགས་མཆེད་ཕན་ཚུན་རྩེམ་ཟོལ་དུ་འགྲོ་བ་དང་། སློབ་གཉེར། རིམ་གྲོ སྒྲིག་སོགས་གཡེལ་དུ་སོང་ནས་འཐབ་རྩོད་སྙུང་གཞི་སོགས་མི་དགེ་བ་འབྱུང་ངེས་ཡིན་པས། དེ་བཞིན་དུ་མ་སོང་བར་རང་རང་གི་གནས་སུ་སེམས་རྣལ་དུ་ཕབ། བློ་བླ་མ་དཀོན་མཆོག་ལ་ལིང་བཀལ་ནས་བག་ཟོན་ཆེ་བར་མཛད་པ་གལ་ཆེ། དཔོན་སློབ་གྲྭ་ཚང་དཀྲུགས་པ་བྱུང་ན། ངེད་ལ་སྤྱི་ཆོས་ཀྱིས་ལན་ཐོང་པ་གྱིས། དེ་རིགས་ལ་ཧོར་ཁྲིམས་ཀྱི་རྩ་ར་བྱས་པ་རང་ཕན་པ་ཡིན། གྲྭ་པ་ནང་དུ་ཁ་འཐབ། ལག་འཐབ། རྨ་ཁྲག་ཕོ་བ་སོགས་ཀྱི་རྒྱ་འདྲེ་བྱས་པ་བྱུང་ན། འདི་ཁར་བླ་མ་སྤྱི་ཆོས་རྣམས་ཀྱིས་འཕྲལ་དུ་གཏུགས་ངོས། བདེན་བརྫུན་བརྟགས། ཁྲིམས་མེད་གནང་ཆེ་ཆུང་ལ་དཔགས་པའི་ཆད་པ་དྲན་འཛིན་བབས་ཐོབ་རེ་ངེད་རང་གི་ཁ་ལྟས་ཁྱབ་པ་བྱེད། ཡང་ཁ་འཐབ་ལག་འཐབ་ཙམ་ལ་དེ་ཁར་བླ་མ་སྤྱི་ཆོས་ཀྱིས་ཆོད་པ་བྱུང་ན་དེས་འཐུས་རྒྱུ་ཡིན། རྒྱུན་པའི་ཆོས་སྤྱོད་མཛད་དགོས། འཇམ་ཚུགས་ལ་འཚོགས་དུས། ཐོག་མར་སྐྱབས་འགྲོ་སེམས་བསྐྱེད་སོང་རྗེས། གོང་མ་ལྔའི་སྐུ་བསྟོད་ཡོངས་རྫོགས། དེར་རྗེས་ས་ལོའི་སྐུ་བསྟོད། སྔགས་འཆང་ཡབ་སྲས་གསུམ་གྱི་སྐུ་བསྟོད། ངེད་རང་སྐུ་མཆེད་གསུམ་དང་རྗེ་མུས་ཆེན་གྱི་སྐུ་བསྟོད། ཡོན་ཏན་ཚད་མེད་མ་བདག་གི་དུས་གསུམ་དགེ་བ་སོགས་ཀྱི་སྨོན་ལམ། དེར་རྗེས་དཀར་ཆ་བཞི། སེམས་བརྩེ་མ། དེར་རྗེས་གསོལ་ཐུག་མཆོད་གྲུབ་འཕྲལ། གང་གི་སྦྱིན་པ་སོགས་ཚིགས་བཅད། བཟློག་པ་ཚར་རེ། བྱམས་སྨོན་ཚར་རེ་མཛད། མང་ཇའི་ཆོས་སྤྱོད་ལ། སྦྱིན་བདག་གི་བློ་དང་བསྟུན་སྐུ་རིམ་དམིགས་བསལ་དགོས་པ་བྱུང་ན་མ་གཏོགས། ངེད་རང་གི་ལག་ནས་གཏོང་བའི་དུས་ཇ་བཅུ་གཉིས་སོགས་མང་ཇའི་རིགས་ཐམས་ཅད་ལ། ཐོག་མར་སྐྱབས་འགྲོ་སེམས་བསྐྱེད་སོང་རྗེས། རིན་ཆེན་སེམས་བཟུང་མ་དང་། བྱང་ཆུབ་སེམས་ནི་རིན་པོ་ཆེ་སོགས། ཇ་མཆོད་སྐལ་བཟང་མ། གསོལ་ཇ་མཆོད་གྲུབ་འཕྲལ། ཤེས་བྱ་ཀུན་ལ་མ་གདངས་དང་བཅས་པ། རབ་མཛེས་མ་གདངས་དང་བཅ